Ńdɔ̄ fə̄ bə́ ngákalan nyé étsígā mə́túnuŋa, m̀bɛán bidzó bifas bifas ai ǹló, ńdɔ a ngádígī byá âlatâr. 14Ńdɔ a ngáman sǒb miǹya ai mim̀byɛ̌, ǎ ngadígī byá âlatâr, fǔfulu ai mə́túnuŋa bádígi. 15Ńdɔ̄ hḿ á ngálə́de mətúnuŋa mə́ ńnam: a nɔŋɔ́ ékə̄lá yā mə̄túnuŋa mə́ ńsə́m áyɔŋ, ńdɔ a ngátsíg dzɔ̄, ǎ ngavə́ dzɔ á mə̄túnuŋa ású ńsə́m, dzam də́dā anə́ mə́túnuŋa mə́ ńsə́m mə́ ósú. 16Ńdɔ a ngábɔ nâ bə́ súbu ai mə́túnuŋa bádígi, ǎ ngabɔ anə́ mvéndé é nə̄. 17Ńdɔ̄ fə a ngábɔ nâ bə́ súbu ai mətúnuŋa a byɛdə́ ńgūmā dwé, ńdɔ a ngábɔ̄ nâ bə́ man dɔ́ dígī âlatâr, ḿbámāná ai mə́túnuŋa mə́ kídí yā bádígi. 18Ńdɔ ǎ zu wé ńnōm nyag ai ǹnóm ńtómbá ású mə́túnuŋa mə́ élad ású ayɔŋ, bɔ́n bə́ Áron bə́ ngákalan nyé məkǐ, ǎ ngakə a soe mɔ́ á ḿbomoná âlatâr. 19Avɔ́ŋ ńnóm nyag ai édí ńnóm ńtómbá, ngə́m, ávɔ́ŋ láyali miǹya, mim̀bǎŋ mí ótám ai ndalaga esə́g, 20ḿbya a ngáman kə́ a bəde ângon á yób, ǎ ngádígī bísə̄ âlatâr. 21Angon ai ábɛ̌ yā ḿbɔ̄ ńnōmō ḿbyā Áron ǎ ngalə́dē á yób ósū Ńtondôbə, anə́ ḿból Ńtondôbə a ngábéndē Mósɛs. 22Ńdɔ̄ Áron a ngásám mɔ́ á bod ǎ ngakúb bɔ ǹtótōmaamaa. Á man a ngáman túnī mə́túnuŋa ású ńsə́m, ai mə́túnuŋa bádígi ai émá mə́ élad, ńdɔ a ngásus á sí.